Source: http://www.rmp.ee/toooigus/jurist/valmisolek-taita-tookohustusi-parast-tooaega-valveaeg-2018-03-20
Timestamp: 2018-07-16 08:54:02+00:00
Document Index: 3606749

Matched Legal Cases: ['§ 48', '§ 48', '§ 51', '§ 52', '§ 48', '§ 48', '§ 48']

Valmisolek täita töökohustusi pärast tööaega. Valveaeg - RMP.ee
Esileht » Tööõigus » Jurist selgitab » Valmisolek täita töökohustusi ...
Valmisolek täita töökohustusi pärast tööaega. Valveaeg
Küsimus: tööandja kehtestas uued töökorralduse reeglid ja uutest reeglitest lähtuvalt kohustun vastama töötelefonile väljaspool tööaega, et reageerida avariiolukordadele. Kui pole võimalik koheselt vastata, pean esimesel võimalusel tagasi helistama. Töökorralduse reeglites ei käsitleta seda valveajana? Tööaeg on töölepingus 40 tundi nädalas. Kas see on tööandja poolt õige, et ta kohustab väljaspool tööaega telefonile vastama, samas seda valveajana ei käsitle?
Ajal, mil töötaja ei ole kohustatud täitma tööülesandeid, kuid on kohustatud olema valmis tööandja korralduse alusel tööülesandeid täitma asuma, on tegemist valveajaga TLS § 48 lg 1. Valveaja rakendamisel on oluline järgida kohustuslikku puhkeaja regulatsiooni. Töölepingu seaduse § 48 lg 2 järgi tuleb töötajale tagada igapäevane ja iganädalane puhkeaeg ka valveaja rakendamise korral.
Töölepingu seaduse § 51 lg 1 järgi peab töötajale 24-tunnise ajavahemiku jooksul jääma vähemalt 11 tundi järjestikust puhkeaega. Seaduse § 52 lg 1 ja 2 järgi peab töötajale seitsmepäevase ajavahemiku jooksul jääma vähemalt 48 tundi järjestikust puhkeaega või 36 tundi järjestikust puhkeaega, kui tegemist on summeeritud tööaja arvestusega.
Selgitav näide: töötaja tööaeg on 8 tundi, millele järgneb valveaeg. Arvestades TLS § 48 lg 2 piirangut, saab valveaeg antud juhul olla maksimaalselt 5 tundi pikk, millele peab järgnema vähemalt 11-tunnine järjestikune vaba aeg. See tähendab, et tööaeg + valveaeg kokku ei tohi minna vastuollu töö- ja puhkeaja regulatsiooniga.
Seega, valveaeg ei saa olla üldsõnaline kokkulepe, et töötaja on pärast tööd igal ajal tööandjale kättesaadav, sest sellisel juhul pole tagatud kohustuslik puhkeaeg. Kokkuleppest peab selguma, mis kellast kellani on tegemist valveajaga. Kui tööandja igapäevast ja iganädalast puhkeaega rikub, on töötajal võimalus töö tegemisest keelduda, kui 13 tundi töö tegemist (sh valveaeg) on täidetud. Seejärel peab töötaja saama puhata järjest vähemalt 11 tundi ning alles siis jätkata töö tegemist.
Valveaega tuleb eristada tööajast. Kuna valveajal ei saa töötaja täiel määral puhkamisele keskenduda ning peab olema vajadusel valmis kohe tööülesandeid täitma, on õigustatud valveaja eest tasu maksmine 1/10 ulatuses kokkulepitud töötasust (TLS § 48 lg 1). On lubatud kokku leppida ka suuremas valveaja tasus.
Kui töötaja peab valveaja katkestama ja asuma täitma tööülesandeid, siis tööülesannete täitmise eest tuleb maksta kokkulepitud töötasu (TLS § 48 lg 3). Näiteks, kui töötaja valveaeg on planeeritud kestma 5 tundi, kuid see katkestatakse ja töötaja peab asuma täitma tööülesandeid 2 tunni ulatuses, siis saab ta valveajatasu 3 tunni eest ja töötasu 2 tunni eest.
Seotud märksõnad: valveaeg
Seaduses kehtestatakse IT-tugiteenuseid osutavatele spetsialistidele valveaja ja tasustamise erisus 27.04.2018
Ületunnitöö kohustuslikkus 12.09.2017
Kiirem majanduskasv nõuab tööandjatelt suuremat koostöötahet 17.05.2017
Menetlusse võeti eelnõud töölepingu ja töövõimetoetuse seaduste muutmiseks 16.05.2017